SAUK sê jammer aan Dlamini-ZumaNkosazana Dlamini-Zuma. Foto: ANA/David Ritchie Die SAUK het Sondag om verskoning gevra aan ANC-LP Nkosazana Dlamini-Zuma vir “onlangse foute wat in die nuusbulletins gemaak is”. Nomsa Philiso, waarnemende hoof van die SAUK, het gesê die foute was “vernederend” teenoor Dlamini-Zuma. “Vroeg in Augustus vanjaar, toe dr. Dlamini-Zuma se naam verkeerd gespel is, het die SAUK om verskoning gevra en dit as ŉ menslike fout geag. Onlangs het een van ons nuusopskrifte na haar verwys as ŉ eks-vrou, eerder as om haar naam te gebruik. Dit was seksisties en verkeerd. Die ligsinnige reaksie van die SAUK se woordvoerder [Kaizer Kganyago] toe hy hieroor gevra is, was net so beledigend,” het Philiso gesê. Philiso het gesê die SAUK se tydelike raad en bestuur sien die aangeleentheid in ŉ ernstige lig. Die direkteurs van die SAUK het intussen die nuusbestuur opdrag gegee om die aangeleentheid te ondersoek om te verseker dat die SAUK onpartydig bly. Kganyago se verklaring sal ook deel vorm van die ondersoek, en die raad en bestuur van die openbare uitsaaier “is toegewyd om die nodige stappe te doen om die aanvanklike fout en gevolglike foutiewe reaksie daarop te hanteer”, het Philiso gesê. Die ANC-vroueliga (ANCVL) het Saterdag uitgevaar teen die SAUK en gesê die liga het “met afgryse” kennis geneem dat die SAUK se televisienuus “ontaard het in ŉ voorstander van patriargie en aanhitsers van manlike chauvinisme”. Meokgo Matuba, sekretaris-generaal van die ANCVL, het in ŉ verklaring gesê die SAUK se televisienuus het onlangs na Dlamini-Zuma verwys as “Mini-Zuma” en “Zuma se eks-vrou”. Sy het beklemtoon dat Dlamini-Zuma ŉ mediese dokter is wat as die eerste vroulike voorsitter van die Afrika-unie gedien het, ŉ voormalige minister van binnelandse sake, buitelandse sake en gesondheid is en tans ŉ LP in die Nasionale Vergadering is. Dlamini-Zuma is ook een van verskeie kandidate wat wedywer om by haar voormalige man, pres. Jacob Zuma, die ANC se presidentskap oor te neem by die party se verkiesingskonferensie in Desember. Sy het die ondersteuning van die ANCVL se nasionale leierskap om oor te neem as die party se volgende president. Kganyago het by navraag oor die ANCVL se bewerings gesê die kritiek teenoor die SAUK-televisienuusspan is net deel van die “lawwigheid” in aanloop tot die ANC se verkiesingskonferensie. Hy het gesê hy is nie bewus van voorvalle waar die SAUK na Dlamini-Zuma verwys het soos die vroueliga beweer nie.